Eikö ajatus lenkille lähtemisestä innosta? Kyllästyttääkö kuntosalilla rehkiminen? Jospa hikitreenit voisikin korvata päivittäisellä pillerillä!

Kuntopilleri voi oikeasti olla tulevaisuutta. Ainakin jos The Washington Postin (siirryt toiseen palveluun)haastattelemaa tutkijaa on uskominen. Ronald Evans Salk-instituutista kertoo, että heillä pyritään kehittämään lääke, jolla olisi ihmiselle samoja vaikutuksia kuin treenaamisella: kestävyys lisääntyisi ja paino pysyisi kurissa.

Evansin mukaan instituutissa on jo runsaan kymmenen vuoden ajan tutkittu kemiallista yhdistettä, joka tunnetaan koodilla 516. Yhdiste imitoi treenaamisen vaikutuksia kehossa.

Liikkumista korvaavaa kemiallista apua yritetään kehittää muuallakin kuin La Jollassa Kaliforniassa sijaitsevassa Salk-instituutissa..

Esimerkiksi Britanniassa Southamptonin yliopistossa on kehitetty koodinimen 14 saanut kemiallinen yhdiste. Professori Ali Tavassolin mukaan yhdistelmä huijaa soluja kuvittelemaan, että ne ovat käyttäneet lähes kaiken energiansa.

Liikuntapilleristä apua moneen tautiin

Ihmisillä voi olla monenlaisia terveydellisiä syitä, joiden takia he eivät voi harrastaa liikuntaa. Osa meistä on niin hauraita tai ylipainoisia, ettei liikkuminen suju. Lääkkeestä voisi olla apua myös esimerkiksi leikkauksen jälkeisessä kuntoutumisessa.

Oma asiansa on, hyväksyvätkö lääketurvallisuudesta vastaavat viranomaiset kuntolääkkeen. Washington Postin mukaan esimerkiksi Yhdysvaltain elintarvike- ja lääkevirasto FDA ei tunnusta "kykenemättömyyttä liikuntaan" sairaudeksi, johon tarvitaan lääke.

Tutkija Ronald Evans uskoo, että 516 voitaisiin kuitenkin hyväksyä lääkkeeksi nuorille, jotka sairastavat Duchennen lihasdystrofiaa, joka on lasten yleisin lihasrappeumatauti. Sairastuneet eivät kykene harrastamaan liikuntaa ja kuolevat usein jo teineinä.

Liikuntapilleristä voisi olla apua myös muun muassa Parkinsonin tautia ja Huntingtonin tautia sairastaville sekä yleisemmin kaikille, jotka ovat sidottuja pyörätuoliin.

Salk-instituutin kehittelemän lääkkeen turvallisuutta testataan parhaillaan ihmisillä. Sen sijaan Southamptonissa ei olla vielä yhtä pitkällä.

Professori Tavassolin mukaan Southamptonin lääkkeestä voisi olla apua esimerkiksi diabetesta sairastaville ja niille, jotka kärsivät metabolisesta oireyhtymästä. Ja heitähän on yhä enemmän.

Väärinkäytön mahdollisuus huolestuttaa

Kehitteillä olevien lääkkeiden ongelmat liittyvät sen mahdolliseen väärinkäyttöön. Amatööriurheilijoita houkuttaa helppo tapa saada lisävauhtia ja voimistua. Ammattimaiset urheilijat voisivat kiinnostua siitä ratkaisevasta avusta, jonka ansiosta he pääsisivät nousemaan palkintopallille.

Evansin mukaan Maailman antidopingtoimikunta WADA onkin jo asettanut 516:n testiversion kieltolistalleen. Myös kaikki mahdolliset uudet versiot päätyisivät listalle, hän uskoo.

Sekä Evans että Tavassoli ovat vakuuttuneita, että lääkkeet kiinnostaisivat niitäkin, jotka eivät niitä tarvitse.

Väärinkäyttöä ei voi estää, mutta mahdollisesti miljoonien niistä saama apu sairauteensa on paljon tärkeämpää kuin urheilijoiden mahdollinen väärinkäyttö, Tavassoli sanoo.